Demawusa, Metrobus kom nie tot ooreenkomsArgieffoto Die Democratic Municipal and Allied Workers Union of South Africa (Demawusa) het Dinsdag die hulp van die Kommissie vir Versoening, Bemiddeling en Arbitrasie (KVBA) ingeroep nadat hy nie tot ŉ ooreenkoms met Metrobus Johannesburg kon kom nie. Metrobus het Dinsdag sy dienste in die Goudstad opgeskort nadat werknemers sedert Maandag staak op aandrang van vergoeding ter bevordering asook kantore en hulpbronne by drie busdepots in die stad. Maroela Media het vroeër berig ŉ vergadering is gedurende die tweede dag van die staking byeengeroep in ŉ poging om tot ŉ ooreenkoms te kom. Dion Makhura, woordvoerder van Demawusa, het gesê Metrobus het egter nie aandag aan die eise gegee nie, maar eerder voorwaardes gestel. “Ons is Metrobus toe en hulle wou nie met ons praat nie. In plaas daarvan het hulle net gesê ons kan 500 meter van hul kantoor af staan. Ons het besluit om na die KBVA te gaan en dit wil voorkom asof hulle ons sal bystaan,” het Makhura gesê. Volgens Goodwill Shiburi, woordvoerder van Metrobus, het die busdiens, wat aan die Stad Johannesburg behoort, wel met die vakbond vergader.